**Tisztelt Kollégák!**

A diétás étkezést igénylő gyermekek megfelelő diétához jutása a szakorvosok, a házi gyermekorvosok és az iskolaorvosok közös feladata. A Magyar Gyermek-gasztroenterológiai Társaság egyik célkitűzése a társszakmák bevonásával együtt a táplálékallergiás gyermekek ellátásának egységesítése, hazai ajánlás megfogalmazása, a hatósági szabályozás harmonizálása a szakmai gyakorlattal.

Szeretnénk felhívni figyelmét néhány rendeletre, melyek a közelmúltban változott meg, és az érintett szakmák javaslatait is figyelembe veszi. A diétás étkezéssel kapcsolatos, a közétkeztetésre vonatkozó táplálkozás-egészségügyi előírásokat a 37/2014. (IV. 30.) EMMI rendelet szabályozza, a belügyminiszter 53/2024. (XI. 11.) BM rendelete azonban néhány pontban megváltoztatja az eddigi szabályozást. A gyorsabb áttekinthetőség kedvéért a legfontosabb változásokat röviden ismertetjük. A rendelet teljes szövege a **Magyar Közlöny 2024. évi 112. számában** érhető el.

Változott – bővült a diétás étrendet elrendelhető szakorvosok köre az alábbiak szerint:

Eddigi rendelet szerint az alábbi szakorvosok rendelhettek el diétás étkezést:

a) endokrinológia és anyagcsere-betegségek ráépített szakképesítéssel rendelkező szakorvos,

b) gasztroenterológia alap szakképesítéssel rendelkező szakorvos,

c) diabetológiai szakorvosi licenccel rendelkező szakorvos,

d) allergológia és klinikai immunológia ráépített szakképesítéssel rendelkező szakorvos;

Ehelyett a 37/2014. (IV. 30.) EMMI rendelet 2. § (1) bekezdés 22. pontja helyébe a következő rendelkezés lép:

diétát elrendelhet az alábbi szakorvos:

a) endokrinológia és anyagcsere-betegségek ráépített szakképesítéssel rendelkező szakorvos,

b) gasztroenterológia alap szakképesítéssel rendelkező szakorvos,

c) diabetológiai szakorvosi licenccel rendelkező szakorvos,

d) allergológia és klinikai immunológia ráépített szakképesítéssel rendelkező szakorvos,

e) nefrológia alap szakképesítéssel rendelkező szakorvos,

f ) gyermek-gasztroenterológia ráépített szakképesítéssel rendelkező szakorvos,

g) neurológia alap szakképesítéssel rendelkező szakorvos,

h) gyermek-neurológia ráépített szakképesítéssel rendelkező szakorvos;

Ez a változás a diéta elrendelését nem érinti, azonban érdemes tudni, hogy az Európai Parlament rendelkezésével összhangban a közétkeztetésben ezt követően nem lehet földimogyorót, dióféléket, szezámmagot tartalmazó élelmiszereket felhasználni.

A 37/2014. (IV. 30.) EMMI rendelet 14. § (1) bekezdése a következő l) ponttal egészül ki:

„l) az 1169/2011/EU európai parlamenti és tanácsi rendelet II. Mellékletében felsorolt allergiát vagy intoleranciát okozó anyagok és termékek közül a földimogyorót, a dióféléket, a szezámmagot és a belőlük készült termékeket.”

Az alábbi intézményekben kell biztosítani a diétás étkezést a megfelelő diétás javaslat szerint (ld. alább)

„(1) A fekvőbeteg-ellátást nyújtó intézményben, személyes gondoskodást nyújtó gyermekjóléti alapellátást, gyermekvédelmi szakellátást, illetve szociális szakosított ellátást nyújtó intézményben, a nevelési-oktatási intézményben, valamint a szakképző intézményben minden, szakorvos által igazolt diétás étkezést igénylő személy számára a szakorvos, a háziorvos, a házi gyermekorvos vagy az iskola-egészségügyi ellátást végző iskolaorvos által előírt diétás étrendet kell biztosítani a (2)–(6) bekezdésben, valamint a 16. § (5) és (6) bekezdésében foglaltak betartásával, figyelemmel az étkezések szakorvos által meghatározottak szerinti időzítésére és az étel dietetikus által meghatározott megfelelő adagolására, különös tekintettel a szénhidrátanyagcsere-rendellenességgel élő személyekre.”

A háziorvos, a házi gyermekorvos vagy az iskola-egészségügyi ellátást végző iskolaorvos a diétás étkezést igénylő személy számára 2 éves korig, 2 éves kor felett a kiállítás napjától számított legfeljebb 6 hónap időtartamra állíthat ki igazolást az alábbiak szerint.

Az igazolás célja, hogy a táplálékallergia/intolerancia felmerülése esetén szabályos elimináció, visszaterhelés történhessen, valamint eredményes diéta esetén a szakorvosi vizsgálatig a beteg a megfelelő diétához juthasson. Az igazolás nem ismételhető és nem hosszabbítható meg!

Fontos, hogy glutén fogyasztását korlátozó igazolás ilyen módon NEM állítható ki, ez továbbra is szakorvosi feladat. A gluténmentes diéta bevezetését minden esetben ezirányú szakszerű kivizsgálásnak kell megelőznie.

„15/A. § (1) A háziorvos, a házi gyermekorvos vagy az iskola-egészségügyi ellátást végző iskolaorvos a diétás étkezést igénylő személy számára 2 éves korig, 2 éves kor felett a kiállítás napjától számított legfeljebb 6 hónap időtartamra állíthat ki igazolást (a továbbiakban: átmeneti igazolás), táplálékallergia vagy táplálékintolerancia diagnózisának felállítása céljából a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről szóló, 2011. október 25-i 1169/2011/EU európai parlamenti és tanácsi rendelet II. Mellékletében felsorolt, allergiát vagy intoleranciát okozó anyagok és termékek vonatkozásában, a glutént tartalmazó gabonafélék (azaz búza, rozs, árpa, zab, tönkölybúza, kamut, illetve hibridizált fajtái) és a belőlük készült termékek kivételével.

(2) A 6 hónapos átmeneti időszak lejárta után az átmeneti igazolás nem hosszabbítható meg és nem állítható ki újra.

A diétás igény megszűnését a lejárati időn belül a szakorvosi igazolással kell benyújtani.

(3) Az Intézmény felé a szülő vagy más törvényes képviselő által már benyújtott, szakorvos által igazolt diétás étkeztetés iránti igény módosításához új szakorvosi igazolás kiállítása és az intézmény részére történő benyújtása szükséges. Amennyiben a diétás igényt indokló sajátos egészségi állapot a szakorvosi igazolás érvényességi idején belül már nem áll fent, annak tényét a szakorvosnak igazolnia kell, és azt a szülőnek vagy más törvényes képviselőnek az intézmény felé be kell nyújtania a diétás étkeztetés iránti igény visszavonása érdekében.

A diétás étkezési igényhez szükséges szakorvosi igazolás formai követelményei az alábbiak szerint változtak:

1. a diétás étkezést igénylő személy neve,

2. születési helye, ideje,

3. TAJ-száma,

4. az orvos neve,

5. az orvos pecsétszáma,

6. az orvos elérhetősége (hivatalos telefonszám; hivatalos e-mail),

7. az orvos érvényes működési nyilvántartási száma,

8. az orvos szakképzettségének vagy szakorvosi licencének megnevezése és a szakorvosi licence időszak vége,

9. a diétás étkeztetési igényt alátámasztó BNO-kód,

10. a diéta megnevezése, az alábbiak szerint (összetett diéta esetében minden vonatkozó allergiát vagy intoleranciát okozó anyagot és terméket jelölni kell):

10.1. glutént tartalmazó gabonaféle-mentes,

10.2. tojás- és a belőle készült termék-mentes,

10.3. tejfehérjementes,

10.4. tejcukormentes,

10.5. szójabab- és a belőle készült termék-mentes,

10.6. földimogyoró- és a belőle készült termék-mentes,

10.7. dióféle- és a belőle készült termék-mentes (Mandula (Amygdalus communis L.), mogyoró (Corylus avellana), dió (Juglans regia), kesudió (Anacardium occidentale), pekándió (Carya illinoinensis [Wangenh.] K. Koch), brazil dió (Bertholletia excelsa), pisztácia (Pistacia vera), makadámia vagy queenslandi dió (Macadamia ternifolia),

10.8. szezámmag- és a belőle készült termék-mentes,

10.9. zeller- és a belőle készült termék-mentes,

10.10. mustár- és a belőle készült termék-mentes,

10.11. hal- és a belőle készült termék-mentes,

10.12. rákféle- és a belőle készült termék-mentes,

10.13. csillagfürt- és a belőle készült termék-mentes,

10.14. puhatestű- és a belőle készült termék-mentes,

10.15. szulfitmentes,

10.16. egyéb, a 10.1–10.15. alpontban fel nem sorolt allergiát vagy intoleranciát okozó anyagok és termékek vonatkozásában előírt diéta megnevezése,

10.17. szénhidrátanyagcsere-rendellenesség megnevezése, szükség esetén jelölve az előírt napi szénhidrátmennyiséget és szénhidrátelosztást grammban kifejezve,

10.18. egyéb diéta pontos megnevezése,

11. a kiállítás dátuma,

12. az igazolás érvényességének lejárati ideje a következők valamelyikének feltüntetésével:

12.1. átmeneti igazolás,

12.2. az állapot véglegessége folytán rendszeres felülvizsgálat nem szükséges,

12.3. a kiállítástól számított 1 évig,

12.4. a következő felülvizsgálat időpontjáig: év, hónap, nap megjelöléssel,

13. orvosi pecsét, aláírás.

Reméljük, hogy az alábbi változások megkönnyítik a diétával élő betegek ellátását.

Magyar Gyermekgasztroenterológiai Társaság Vezetősége

2024.11.17.